Oikeus piti tapauksen näyttöjä liian epäselvänä: miehen syyllisyys oli niiden perusteella mahdotonta todeta.

Pettämisepäily sai naisen tekemään miehestä raiskausilmoituksen.

Osapuolet olivat harjoittaneet seksiä yhteisestä tahdosta pari viikkoa aikaisemmin.

Nainen vaati käräjillä mieheltä 15 000 euron korvauksia kokemastaan kärsimyksestä.

Oikeus katsoi miehen syyllisyyden jääneen varsin epäselväksi ja hylkäsi syytteen. AOP

Asianomistajana ollut nainen oli kutsunut toissa vuoden marraskuussa nelikymppisen miehen asunnolleen, jossa yhteisymmärryksessä oli harjoitettu seksiä. Nainen oli halunnut miehen käyttävän kondomia, koska mitään muuta ehkäisyä hiljakkoin synnyttäneellä naisella ei ollut. Mies oli kesken yhdynnän halunnut poistaa kondomin ja seksiä oli jatkettu ilman suojausta.

Tapaus johti poliisitutkintaan parin viikon päästä, kun naiselle selvisi osapuolten ravintolassa kohdatessa, että miehellä on ollut seurustelusuhde toisen naisen kanssa jo heidän tuttavuutensa aikana.

Tiedon saatuaan nainen oli ilmoittanut tekevänsä rikosilmoituksen ja hommaavansa miehen pois Suomesta. Seuraavana päivänä nainen meni poliisin puheille ja teki ilmoituksen raiskauksesta.

Tapaus käsiteltiin Päijät-Hämeen käräjäoikeudessa, jossa vastaajana ollut mies kiisti syyllistyneensä raiskaukseen. Vastaajan mukaan sukupuoliyhteyttä oli jatkettu naisen suostumuksella ilman ehkäisyä.

Jälkipuintia tekstiviestitse

Käräjäoikeuden mukaan asianosaiset ovat kertoneet eri tavalla siitä, miten seksiä on harjoitettu ilman kondomia. Syyttäjän todisteena oli lääkärinlausunto, joka perustui kymmenen päivää tapahtuman jälkeen tehtyyn tutkimukseen. Samoin pari valokuvaa, jotka nainen oli itse ottanut rinnan mustelmista. Kuvat oli annettu poliisille kuulustelujen yhteydessä, mutta poliisi ei todentanut niitä, oikeus katsoi.

Oikeudessa oli esillä myös asianosaisten WhatsApp-keskustelua, jossa asianomistaja oli kertonut olevansa hieman surullinen, koska yhdynnässä ei käytetty kondomia. Myöhemmissä viesteissä oli käsitelty naisen tulevaa neuvolakäyntiä ja jälkiehkäisyä.

Syyllisyys epäselvä

Päijät-Hämeen käräjäoikeus hylkäsi syytteen raiskauksesta sekä asianomistajan psyykkisestä haitasta ja kärsimyksestä esittämät korvaukset, jotka olivat yhteensä 15 000 euroa.

Oikeus katsoi, että naisen rinnassa ollut mustelma on voinut syntyä myös vapaaehtoisen seksin seurauksena. Osapuolten käymät WhatsApp-viestit tukivat oikeuden mukaan pikemmin vastaajan kertomusta, ettei seksin aikana käytetty syytteessä väitettyä väkivaltaa. Viestit eivät myöskään tukeneet syytteen väitettä, että asianomistaja olisi pakotettu seksiin ilman kondomia.

Niin ikään oikeuden mukaan raiskausilmoitus oli tehty seuraavana päivänä, kun asianomaiset olivat kohdanneet baarissa.

Asiassa kuullun todistajan ja vastaajan kertomusten perusteella ei voida pitää poissuljettuna, että motiivina rikosilmoituksen tekemiseen on ollut asianomistajan reaktio siitä, että hän on tullut petetyksi, käräjäoikeus katsoi päätöksessään. Miehellä oli ollut seurustelusuhde toiseen naiseen, eikä mies ollut siitä kertonut asianomistajalle heidän tuttavussuhteensa aikana.

Vastaajan syyllisyys on jäänyt käräjäoikeuden mukaan niin epäselväksi, että syyte hylättiin. Asianomistaja ei halunnut jutun pääkäsittelyssä terveydentilaansa vedoten käyttää puheenvuoroa.

Käräjäoikeuden tuomio ei ole vielä lainvoimainen.